Na temelju članka 48. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) te članaka 53. i 98. Statuta Grada Ploča (Službeni glasnik Grada Ploča, broj 5/24 i 2/25), gradonačelnik Grada Ploča, donosi

PRAVILNIK
o dodjeli studentskih stipendija

OPĆE ODREDBE
Članak 1.
Ovim Pravilnikom o dodjeli studentskih stipendija (u daljnjem tekstu: Pravilnik), utvrđuju se opći uvjeti, dodatni uvjeti, postupak i kriteriji za dodjelu stipendija Grada Ploča te prava i obveze korisnika stipendija.
Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.
UVJETI ZA DODJELU STIPENDIJE
Članak 2.
Pravo na stipendiju Grada Ploča (u daljnjem tekstu: stipendija) imaju redoviti studenti javnih visokih učilišta u Republici Hrvatskoj i izvan Republike Hrvatske koji ispunjavaju sljedeće opće uvjete:
· da su državljani Republike Hrvatske,
· da imaju prebivalište na području Grada Ploča najmanje 2 godine računajući od dana raspisivanja javnog natječaja za dodjelu stipendija studentima,
· da su redoviti studenti na preddiplomskim i diplomskim sveučilišnim studijima, integriranim preddiplomskim i diplomskim sveučilišnim studijima, kratkim stručnim studijima, preddiplomskim stručnim studijima i specijalističkim diplomskim stručnim studijima.
Pored općih uvjeta iz stavka 1. ovoga članka javnim natječajem za dodjelu stipendija studentima s područja Grada Ploča (u daljnjem tekstu: Natječaj) mogu biti propisani i dodatni uvjeti.
Članak 3.
Za dodjelu stipendije iz članka 2. ovoga Pravilnika ne mogu se natjecati studenti:
· koji studiraju na privatnim visokim učilištima,
· koji imaju upisano mirovanje studenskih obveza u akademskoj godini za koju se dodjeljuje stipendija,
· koji su imali ponavljanje godine tijekom studija,
· koji su polaznici zadnje godine studija - apsolventi, koji su odslušali sve predmete po nastavnom planu, imaju potvrđene sve studijske semestre i pripremaju se za polaganje završnog ispita.
PROVEDBA NATJEČAJA
Članak 4.
Temeljem odredbi ovoga Pravilnika, a sukladno sredstvima osiguranim u Proračunu Grada Ploča, gradonačelnik Grada Ploča (u daljnjem tekstu: Gradonačelnik) raspisuje Natječaj do 31. prosinca kalendarske godine za tekuću akademsku godinu.
Natječaj provodi Povjerenstvo za provedbu javnog natječaja za dodjelu studentskih stipendija (u daljnjem tekstu: Povjerenstvo).
Povjerenstvo iz stavka 2. ovoga članka ima 3 člana koje prije svakog raspisivanja Natječaja imenuje Gradonačelnik. Gradonačelnik imenuje predsjednika i zamjenika predsjednika Povjerenstva. U slučaju da Povjerenstvo ostane bez člana Gradonačelnik će imenovati novog člana. Povjerenstvo radi na sjednicama koje saziva i njima rukovodi predsjednik Povjerenstva, a u slučaju njegove odsutnosti odnosno spriječenosti njegov zamjenik. Sjednica Povjerenstva može se održati ako joj je nazočna većina od ukupnog broja članova. Povjerenstvo odlučuje većinom glasova od ukupnog broja članova. O radu Povjerenstva vodi se zapisnik. Stručne i administrativne poslove za Povjerenstvo obavlja upravno tijelo Grada Ploča u čijem djelokrugu poslova su poslovi dodjele stipendija.
Članak 5.
Tekst Natječaja objavljuje se na službenoj mrežnoj stranici Grada Ploča te najmanje sadrži:
· vrstu, broj, mjesečni iznos kao i razdoblje na koje se dodjeljuju stipendije,
· opće uvjete, dodatne uvjete i kriterije za dodjelu stipendija,
· dokumentaciju koju je potrebno priložiti uz prijavu,
· način, adresu i rok za podnošenje prijave,
· rok u kojem će biti objavljeni rezultati,
· prava i obveze stipendista,
· druge potrebne podatke.
VRSTA I IZNOS STIPENDIJE
Članak 6.
Grad Ploče dodjeljuje sljedeće vrste stipendija:
a) Stipendija za opći uspjeh
b) Stipendija prema socijalno-materijalnom statusu
c) Stipendija za deficitarna zanimanja
d) Sportska stipendija
Studenti mogu podnijeti prijavu za više vrsta stipendija, uz mogućnost ostvarivanja prava samo na jednu vrstu stipendije.
Članak 7.
Vrstu, broj, mjesečni iznos kao i razdoblje na koje se dodjeljuju stipendije za svaku akademsku godinu Natječajem utvrđuje Gradonačelnik, sukladno raspoloživim financijskim sredstvima za tu namjenu.
Iznimno od stavka 1. ovoga članka, broj stipendija utvrđen Natječajem za pojedinu vrstu stipendije može se promijeniti preraspodjelom neiskorištenih stipendija na druge rang liste, sukladno članku 9. stavcima 2. i 3. te dodjelom dodatnih stipendija sukladno članku 18. stavku 1. ovoga Pravilnika.
Stipendija se dodjeljuje za jednu akademsku godinu, a isplaćuje jednokratno ili u mjesečnim  obrocima što Natječajem utvrđuje Gradonačelnik.
Članak 8.
Za vrijeme ostvarivanja prava na stipendiju student ne smije primati niti jednu drugu stipendiju iz Državnog proračuna Republike Hrvatske ili proračuna jedinice lokalne i područne (regionalne) samouprave.
UTVRĐIVANJE RANG LISTE STUDENATA I POSTUPAK BODOVANJA
Članak 9.
Stipendije se dodjeljuju prema odvojenim rang listama za svaku pojedinu vrstu stipendije iz članka 6. ovoga Pravilnika.
U slučaju da za pojedinu rang listu nema dovoljnog broja studenata koji ispunjavaju uvjete za dodjelu stipendije, neiskorišteni broj stipendija raspoređuje se na druge rang-liste planirane Natječajem, sukladno stavku 3. ovoga članka. Preraspodjelu neiskorištenih stipendija provodi Povjerenstvo već prilikom utvrđivanja prijedloga rang-lista studenata iz članka 20. ovoga Pravilnika, bez potrebe za donošenjem posebne odluke Gradonačelnika. Tako utvrđena preraspodjela se primjenjuje i prilikom utvrđivanja konačnih rang-lista i donošenja odluke o dodjeli stipendija iz članka 21. ovoga Pravilnika, uz eventualne izmjene nastale nakon razmatranja prigovora.
Neiskorištene stipendije iz stavka 2. ovoga članka najprije se preraspodjeljuju na rang-listu za dodjelu stipendija prema socijalno-materijalnom statusu, sve dok se ne dodijele stipendije svim studentima koji ispunjavaju propisane uvjete. Ako nakon toga preostane neiskorištenih stipendija, iste se ravnomjerno preraspodjeljuju na ostale rang-liste za studente viših godina studija, na način da se u svakom krugu dodjeljuje po jedna stipendija sljedećem studentu ispod crte na svakoj rang-listi koji ispunjava propisane uvjete. Ako preostane manje stipendija nego što je rang-lista na kojima postoje takvi studenti, prednost imaju rang-liste s većim brojem studenata koji ispunjavaju uvjete, a nisu ostvarili stipendiju. U slučaju jednakog broja takvih studenata prednost ima rang-lista za koju je Natječajem predviđen manji broj stipendija. Ako na pojedinoj rang-listi nema više studenata koji ispunjavaju uvjete, preostale stipendije preraspodjeljuju se na ostale rang-liste prema prethodno utvrđenim pravilima.
Članak 10.
Stipendije se dodjeljuju na temelju bodova ostvarenih prema nekom od sljedećih kriterija, ovisno o vrsti stipendije:
· Opći uspjeh studenta tijekom srednjoškolskog obrazovanja ili studija
· Socijalno-materijalni status studenta
· Sportski uspjeh studenta
Članak 11.
Kriterij Opći uspjeh studenta tijekom srednjoškolskog obrazovanja ili studija boduje se na sljedeći način:

	Opći uspjeh za studente koji su upisali prvu godinu na preddiplomskom sveučilišnom ili stručnom studiju nakon završetka četverogodišnjeg srednjoškolskog obrazovanja utvrđuje se prosječnom ocjenom svih predmeta završnog 4. razreda (aritmetički prosjek ocjena)
	Bodovi

	4,80 - 4,84
	10

	4,85 - 4,89
	15

	4,90 - 4,94
	20

	4,95 - 4,99
	25

	5,00
	30



	Opći uspjeh za studente viših godina sveučilišnog ili stručnog studija utvrđuje se prosječnom ocjenom svih ispita prethodno završene godine studija (težinski prosjek ocjena)
	Bodovi

	3,00 - 3,49
	10

	3,50 - 3,99
	15

	4,00 - 4,29
	20

	4,30 - 4,49
	25

	4,50 - 4,69
	30

	4,70 - 4,99
	35

	5,00
	40


* ocjene studenata koji studiraju izvan Republike Hrvatske izjednačit će se po sustavu ocjenjivanja Republike Hrvatske
Članak 12.
Kriterij Socijalno-materijalni status studenta boduje se prema podkriterijima na sljedeći način:
	1.
	student bez oba roditelja (umrli, nestali, nepoznati)
	50

	2.
	student bez jednog roditelja (umrli, nestali, nepoznati)
	30

	3.
	student iz obitelji koja je korisnik zajamčene minimalne naknade Hrvatskog zavoda za socijalni rad, Područnog ureda Ploče
	25

	4.
	student koji je ujedno roditelj
	20

	5.
	za studenta čije kućanstvo mjesečno po članu kućanstva ima do 250,00 eura primanja*
	25

	6.
	za studenta čije kućanstvo mjesečno po članu kućanstva ima od 250,01 euro do 350,00 eura primanja *
	15

	7.
	za studenta čije kućanstvo mjesečno po članu kućanstva ima od 350,01 eura do 400,00 eura primanja *
	10


* ne boduje se ako student ostvaruje bodove po podkriteriju 3. ovoga članka. U izračun primanja po članu kućanstva ulaze ukupna oporeziva primanja/dohodak
Članak 13.
Kriterij Sportski uspjeh studenta boduje se prema podkriterijima na sljedeći način:
	1.
	članstvo u reprezentaciji Republike Hrvatske
	10

	2.
	osvojene medalje
	

	
	Svjetsko natjecanje
	

	
	I. mjesto
	30

	
	II. mjesto
	25

	
	III. mjesto
	20

	
	Europsko natjecanje
	

	
	I. mjesto
	20

	
	II. mjesto
	15

	
	III. mjesto
	10

	
	Državno natjecanje
	

	
	I. mjesto
	15

	
	II. mjesto
	10

	
	III. mjesto
	5

	3.
	Aktivno natjecanje u službenom nacionalnom prvenstvu
	

	
	I. rang nacionalnih natjecanja
	20

	
	II. rang nacionalnih natjecanja
	10

	
	III. rang nacionalnih natjecanja
	5

	4.
	Aktivno natjecanje u službenom regionalnom ili međunarodnom prvenstvu
	20


Članak 14.
Stipendije za opći uspjeh dodjeljuju se prema dvije odvojene rang liste i to za studente koji su nakon četverogodišnjeg srednjoškolskog obrazovanja upisali prvu godinu na preddiplomskom sveučilišnom ili stručnom studiju i za studente viših godina sveučilišnog ili stručnog studija.
Stipendije za opći uspjeh za studente koji su nakon četverogodišnjeg srednjoškolskog obrazovanja upisali prvu godinu na preddiplomskom sveučilišnom ili stručnom studiju dodjeljuju se na temelju bodova ostvarenih prema kriteriju iz članka 11. ovoga Pravilnika uz dodatni uvjet da je najmanji aritmetički prosjek ocjena 4,80.
Stipendije za opći uspjeh za studente viših godina sveučilišnog ili stručnog studija dodjeljuju se na temelju bodova ostvarenih prema kriteriju iz članka 11. ovoga Pravilnika uz dodatni uvjet da je najmanji težinski prosjek ocjena 4,00.
Ako dva ili više studenata ostvari jednak broj bodova, prednost pri dodjeli Stipendije za opći uspjeh imat će student koji ima bolji aritmetički/težinski prosjek ocjena ovisno o rang listi.
Ako su dva ili više studenata izjednačena i nakon primjene stavka 4. ovoga članka, prednost pri dodjeli stipendije za opći uspjeh imat će student s većim brojem braće/sestara u sustavu obrazovanja (djeca ranog i predškolskog obrazovanja, osnovna škola, srednja škola, sveučilišni ili stručni studij).
Ako su dva ili više studenata izjednačena i nakon primjene stavka 5. ovoga članka, prednost pri dodjeli stipendije za opći uspjeh imat će student s nižim ukupnim oporezivim primanjima odnosno dohotkom po članu zajedničkog kućanstva.
Članak 15.
Stipendije prema socijalno-materijalnom statusu dodjeljuju se na temelju bodova ostvarenih prema podkriterijima iz članka 12. ovoga Pravilnika.
Ako dva ili više studenata ostvari jednak broj bodova, prednost pri dodjeli Stipendije prema socijalno-materijalnom statusu imat će student koji je ostvario bodove prema većem broju podkriterija iz članka 12. ovoga Pravilnika.
Ako su dva ili više studenata izjednačena i nakon primjene stavka 2. ovoga članka prednost pri dodjeli Stipendije prema socijalno-materijalnom statusu imat će student kod kojeg je primijenjen podkriterij iz članka 12. ovoga Pravilnika, a koji pojedinačno osigurava najveći broj bodova.
Ako su dva ili više studenata izjednačena i nakon primjene stavka 3. ovoga članka, prednost pri dodjeli stipendije prema socijalno-materijalnom statusu imat će student s većim brojem braće/sestara u sustavu obrazovanja (djeca ranog i predškolskog obrazovanja, osnovna škola, srednja škola, sveučilišni ili stručni studij).
Ako su dva ili više studenata izjednačena i nakon primjene stavka 4. ovoga članka, prednost pri dodjeli stipendije prema socijalno-materijalnom statusu imat će student upisan u višu godinu studija.
Članak 16.
Stipendije za deficitarna zanimanja dodjeljuju se prema dvije odvojene rang liste i to za svako znanstveno i/ili umjetničko područje propisano Natječajem i to za studente koji su nakon četverogodišnjeg srednjoškolskog obrazovanja upisali prvu godinu na preddiplomskom sveučilišnom ili stručnom studiju i za studente viših godina sveučilišnog ili stručnog studija.
Stipendije za deficitarna zanimanja za studente koji su nakon četverogodišnjeg srednjoškolskog obrazovanja upisali prvu godinu na preddiplomskom sveučilišnom ili stručnom studiju dodjeljuju se na temelju bodova ostvarenih prema kriteriju iz članka 11. ovoga Pravilnika uz dodatni uvjet da je najmanji aritmetički prosjek ocjena 4,80.
Stipendije za deficitarna zanimanja za studente viših godina sveučilišnog ili stručnog studija dodjeljuju se na temelju bodova ostvarenih prema kriteriju iz članka 11. ovoga Pravilnika uz dodatni uvjet da je najmanji težinski prosjek ocjena 3,00.
Ako dva ili više studenata ostvari jednak broj bodova, prednost pri dodjeli Stipendije za deficitarna zanimanja imat će student koji ima bolji aritmetički/težinski prosjek ocjena ovisno o rang listi.
Ako su dva ili više studenata izjednačena i nakon primjene stavka 4. ovoga članka, prednost pri dodjeli stipendije za deficitarna zanimanja imat će student s većim brojem braće/sestara u sustavu obrazovanja (djeca ranog i predškolskog obrazovanja, osnovna škola, srednja škola, sveučilišni ili stručni studij).
Ako su dva ili više studenata izjednačena i nakon primjene stavka 5. ovoga članka, prednost pri dodjeli stipendije za deficitarna zanimanja imat će student s nižim ukupnim oporezivim primanjima odnosno dohotkom po članu zajedničkog kućanstva.
Područja iz stavka 1. ovoga članka određuje Gradonačelnik Natječajem.
Članak 17.
Sportske stipendije dodjeljuju se na temelju bodova ostvarenih prema podkriterijima iz članka 13. ovoga Pravilnika.
Ako dva ili više studenata ostvari jednak broj bodova, prednost pri dodjeli sportske stipendije imat će student koji je ostvario bodove prema većem broju podkriterija iz članka 13. ovoga Pravilnika.
Ako su dva ili više studenata izjednačena i nakon primjene stavka 2. ovoga članka, prednost pri dodjeli sportske stipendije imat će student kod kojeg je primijenjen podkriterij iz članka 13. ovoga Pravilnika, a koji pojedinačno osigurava najveći broj bodova.
Ako su dva ili više studenata izjednačena i nakon primjene stavka 3. ovoga članka, prednost pri dodjeli sportske stipendije imat će student s većim brojem braće/sestara u sustavu obrazovanja (djeca ranog i predškolskog obrazovanja, osnovna škola, srednja škola, sveučilišni ili stručni studij).
Ako su dva ili više studenata izjednačena i nakon primjene stavka 4. ovoga članka, prednost pri dodjeli sportske stipendije imat će student upisan u višu godinu studija. 
Članak 18.
U slučaju da su dva ili više studenata ostvarila jednak broj bodova, a primjenom dodatnih kriterija nije moguće utvrditi pravo prednosti pri dodjeli stipendije, svim tako izjednačenim studentima dodijelit će se stipendija ako se nalaze na granici broja stipendija utvrđenog Natječajem, odnosno, ako je provedena preraspodjela sukladno članku 9. stavcima 2. i 3. ovoga Pravilnika, na granici broja stipendija nakon provedene preraspodjele. U tom se slučaju broj stipendija utvrđen Natječajem, odnosno broj stipendija nakon provedene preraspodjele, povećava za potreban broj, bez donošenja posebne odluke o povećanju broja stipendija. Navedeno se primjenjuje već pri utvrđivanju prijedloga rang liste studenata iz članka 20. ovoga Pravilnika, kao i pri utvrđivanju konačne rang liste koja je sastavni dio odluke o dodjeli stipendija iz članka 21. ovoga Pravilnika.
U slučaju da student ostvari pravo na više vrsta stipendija planiranih Natječajem dodijelit će mu se ona vrsta stipendije kod koje je moguće ostvariti veći novčani iznos, a ukoliko ostvari pravo na isti novčani iznos kod različitih vrsta stipendija dodijelit će mu se ona vrsta stipendije kod koje je bolje rangiran na rang listi, a ukoliko je i jednako rangiran dodijelit će mu se ona vrsta stipendije na rang listi kod koje je Natječajem planiran manji broj stipendija.
Članak 19.
Prijave s nepotpunom dokumentacijom ili prijave koje ne budu podnesene u roku i na način propisan Natječajem, neće se razmatrati.
Dostavljena dokumentacija ne vraća se podnositelju prijave na Natječaj.
Prijavom na Natječaj podnositelj prijave daje suglasnost Gradu Ploče da sve njegove osobne podatke dostavljene u prijavi prikuplja, provjerava, obrađuje, koristi, evidentira i objavljuje u svrhu utvrđivanja rang liste dobitnika stipendije, kao i da iste čuva u skladu sa Općom uredbom o zaštiti podataka i Zakonom o provedbi Opće uredbe o zaštiti podataka.
Članak 20.
Nakon isteka roka za podnošenje prijava te razmatranja svih pristiglih prijava, Povjerenstvo na temelju kriterija Natječaja utvrđuje prijedlog rang liste studenata za svaku pojedinu vrstu stipendije iz članka 6. ovoga Pravilnika.
Prijedlog rang liste studenata za svaku pojedinu vrstu stipendije objavljuje se na službenoj mrežnoj stranici Grada Ploča u roku od 30 dana od dana isteka roka za podnošenje prijava i sadrži najmanje sljedeće podatke: ime i prezime studenta, mjesto stanovanja, visina iznosa stipendije i ukupan broj ostvarenih bodova.
U roku od 3 dana od dana objavljivanja prijedloga rang liste studenata, student može podnijeti pisani prigovor osobnom predajom na pisarnicu, putem pošte ili elektroničke pošte izrađene sukladno zakonu.
ODLUKA O DODJELI STIPENDIJA
Članak 21.
Povjerenstvo razmatra zaprimljene prigovore iz članka 20. stavka 3. ovoga Pravilnika te za svaki prigovor utvrđuje obrazloženi prijedlog rješenja koji dostavlja Gradonačelniku.
O prigovorima odlučuje Gradonačelnik na prijedlog Povjerenstva, donošenjem pisanog i obrazloženog rješenja u roku od 15 dana od dana isteka roka za podnošenje prigovora. Rješenjem o prigovoru Gradonačelnik može prigovor prihvatiti u cijelosti ili djelomično, odbiti kao neosnovan ili odbaciti ako je podnesen nepravodobno ili od neovlaštene osobe.
Rješenje o prigovoru dostavlja se podnositelju prigovora u roku iz stavka 2. ovoga članka.
Rješenje Gradonačelnika o prigovoru je konačno.
Nakon donošenja rješenja o svim zaprimljenim prigovorima, odnosno nakon isteka roka za podnošenje prigovora ako prigovori nisu podneseni, Povjerenstvo utvrđuje prijedlog konačnih rang-lista studenata za svaku pojedinu vrstu stipendije, uzimajući u obzir donesena rješenja o prigovorima.
Na prijedlog Povjerenstva Gradonačelnik donosi konačnu odluku o dodjeli stipendija studentima s područja Grada Ploča (u daljnjem tekstu: Odluka), čiji su sastavni dio konačne rang-liste za svaku pojedinu vrstu stipendije. Odluka se objavljuje na službenoj mrežnoj stranici Grada Ploča.
Na temelju konačne Odluke Gradonačelnik ili osoba koju on ovlasti i stipendist ili osoba koju on ovlasti temeljem punomoći zaključuju ugovor o dodjeli stipendije koji najmanje sadrži:
· ugovorne strane,
· naziv javnog visokog učilišta,
· vrstu stipendije,
· visinu odobrene stipendije,
· način isplate stipendije,
· razdoblje na koje se dodjeljuje stipendija,
· način i uvjete vraćanja stipendije u slučaju neispunjavanja obveza iz ugovora,
· druga prava i obveze ugovornih strana.
Članak 22.
Stipendist je dužan vratiti primljeni iznos stipendije ako:
· je pravo na stipendiju ostvario na temelju neistinitih, krivotvorenih ili nepotpunih podataka,
· se utvrdi da je za vrijeme ostvarivanja prava na stipendiju korisnik i neke druge stipendije iz Državnog proračuna Republike Hrvatske ili proračuna jedinice lokalne i područne (regionalne) samouprave.
ZAVRŠNE ODREDBE
Članak 23.
Stupanjem na snagu ovoga Pravilnika prestaje važiti Pravilnik o dodjeli studentskih stipendija (Službeni glasnik Grada Ploča, broj 7/23 i 10/24).
Članak 24.
Ovaj Pravilnik stupa na snagu osmoga dana od dana objave u Službenom glasniku Grada Ploča.

KLASA: 
URBROJ: 
Ploče,              2026. godine

